CELEX: 62018TN0515
Language: sl
Date: 2018-08-29 00:00:00
Title: Zadeva T-515/18: Tožba, vložena 29. avgusta 2018 – FAKRO/Komisija

26.11.2018   
            
            
               SL
            
            
               Uradni list Evropske unije
            
            
               C 427/80
            
         
      Tožba, vložena 29. avgusta 2018 – FAKRO/Komisija
      (Zadeva T-515/18)
      (2018/C 427/107)
      Jezik postopka: poljščina
      
         Stranki
      
      
         Tožeča stranka: FAKRO sp. z o. o. (Nowy Sącz, Poljska) (zastopnica: A. Radkowiak-Macuda, odvetnica [radca prawny])
      
         Tožena stranka: Evropska komisija
      
         Predlogi
      
      Tožeča stranka Splošnemu sodišču predlaga, naj:
      
                  —
               
               
                  sklep Komisije z dne 14. junija 2018 v postopku s pritožbo, ki jo je družba FAKRO sp. z o. o. 12. julija 2012 pri Komisiji vložila zaradi zlorabe prevladujočega položaja, ki naj bi jo storila družba VELUX Gruppe (zadeva AT.40026 VELUX), razglasi za ničen;
               
            
                  —
               
               
                  Komisiji naloži plačilo stroškov postopka.
               
            
         Tožbeni razlogi in bistvene trditve
      
      Tožeča stranka v utemeljitev tožbe navaja tri tožbene razloge.
      
                  1.
               
               
                  Očitna napaka pri presoji v povezavi z nezadostno obrazložitvijo izpodbijanega sklepa, ki naj bi pripeljala do tega, da je bilo ugotovljeno, da ni interesa Evropske unije za nadaljevanje postopka
                  Tožeča stranka trdi, da se Komisija ni dokončno opredelila niti o pogojih za zlorabo prevladujočega položaja niti o sedmih skupinah ravnanj, ki so bila grajana. Pri presoji pritožbenega razloga, s katerim je bilo grajano, da prevladujoče podjetje uporablja plenilske cene, naj bi Komisija svoj sklep nekritično utemeljila s trditvami tega podjetja, ne da bi upoštevala trditve tožeče stranke in ne da bi izvedla vsaj poenostavljeno preiskavo težave. Cilj tega, da je prevladujoče podjetje uvedlo bojno znamko, naj bi bil zgolj ta, da bi svoje konkurente oviralo pri vstopu na trg oziroma pri razvoju na trgu, investicijski popusti, ki jih je uporabilo to podjetje, pa naj bi bili selektivni, izključujoči in diskriminatorni, s čimer naj bi bil kršen člen 102 PDEU. Iz dokazov naj bi nedvomno izhajalo, da je prevladujoče podjetje v nasprotju s členom 102 PDEU sklenilo izključne pogodbe, za preiskavo v ta namen pa naj ne bi bila potrebna znatna sredstva, temveč le to, da se preverijo podatki in dokazi, ki jih je predložila tožeča stranka.
               
            
                  2.
               
               
                  Kršitev načela dobrega upravljanja v povezavi z očitno napako pri presoji neobstoja interesa Evropske unije za nadaljevanje postopka
                  Med vložitvijo pritožbe in sklepom o zavrnitvi naj bi minilo več kot 71 mesecev. Odlašanje Komisije naj ne bi bilo utemeljeno s posebnimi okoliščinami. Komisija naj bi bila temeljito seznanjena z evropskim trgom strešnih oken. Odlašanje Komisije naj bi lahko povzročilo, da tožeča stranka zaradi zastaralnih rokov, ki so določeni z nacionalnim pravom, ne bo več mogla uveljavljati svojih pravic pred nacionalnimi organi, pristojnimi za konkurenco.
               
            
                  3.
               
               
                  Kršitev člena 8(1) Uredbe št. 773/2004 (1), ker je bil tožeči stranki zavrnjen dostop do dokumentov, s čimer je bila kršena njena pravica do obrambe
                  Če Komisija obvesti pritožnika o nameravani zavrnitvi pritožbe, naj bi imel pritožnik pravico do dostopa do dokumentacije, na kateri temelji začasna presoja Komisije. V obravnavanem primeru naj Komisija tožeči stranki takega dostopa ne bi odobrila. Poleg tega naj bi Komisija s tem, da ni izvedla ustrezne preiskave vrste in učinka ravnanj, ki se očitajo prevladujočemu podjetju, napačno uporabila pravo glede na načela za presojo interesa Evropske unije.
               
            
         (1)  Uredba Komisije (ES) št. 773/2004 z dne 7. aprila 2004 v zvezi z vodenjem postopkov Komisije v skladu s členoma [101] in [102 PDEU] (UL, posebna izdaja v slovenščini, poglavje 8, zvezek 3, str. 81).